ไฟแนนเชียลไดเจส
บล.ไทยพาณิชย์ให้บริการพิเศษ
8 มิ.ย. 2555

บล.ไทยพาณิชย์ให้บริการพิเศษ
ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ ไทยพาณิชย์ (SCBS) เปิดเผยว่า บริษัทมอบบริการพรีเมียมให้กับลูกค้าทุกคน โดยเปิดโครงการ “จับเข่า เขย่าพอร์ต” จัดนักกลยุทธ์การลงทุนชั้นนำ นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุน สายงานวิจัย และทีมงาน ให้ข้อมูลความรู้การลงทุนแบบใกล้ชิดและเข้าถึง
ทั้งนี้ บริษัทได้เน้นการวางกลยุทธ์ในการซื้อขายหลักทรัพย์เหมาะสมตามสภาวการณ์ตลาดและปัจจัยสำคัญ พร้อมให้คำปรึกษาการซ่อมและสร้างพอร์ตการลงทุนให้กับลูกค้าแต่ละราย หวังช่วยเพิ่มอัตราผลตอบแทนและลดความเสี่ยง และได้พบปะดูแลลูกค้าของบริษัทอย่างใกล้ชิดทั้งในกรุงเทพฯ และสาขาในภูมิภาคอย่างต่อเนื่องทุกเดือนตลอดทั้งปี โดยจะเริ่มครั้งแรกที่สำนักงานใหญ่ รัชโยธิน ในวันเสาร์ที่ 16 มิ.ย.นี้ กำหนดจำนวนผู้เข้าร่วมงานในแต่ละครั้งประมาณ 40-100 คน
WHA เตรียมเข้า ตลท.ไตรมาส 3
นพ.สมยศ อนันตประยูร ประธานกรรมการและประธานเจ้าหน้าที่บริหาร บริษัท ดับบลิวเอชเอ คอร์ปอเรชั่น (WHA) ผู้นำด้าน Built to Suit คลังสินค้าศูนย์กระจายสินค้าระดับพรีเมียม เปิดเผยว่า บริษัทเตรียมเสนอขายหุ้นเพิ่มทุนให้ประชาชนครั้งแรก (ไอพีโอ) จำนวน 129,400,040 หุ้น มูลค่าที่ตราไว้หุ้นละ 1 บาท หรือคิดเป็นสัดส่วน 25.37% ของทุนเรียกชำระแล้ว 510 ล้านบาท คาดว่าจะเปิดให้จองซื้อหุ้นและเข้าซื้อขายในตลาดหลักทรัพย์แห่งประเทศไทย (ตลท.) ช่วงปลายไตรมาส 3 ปี 2555
ทั้งนี้ บริษัทได้แต่งตั้งบริษัทหลักทรัพย์ กสิกรไทย ธนาคารไทยพาณิชย์ และบริษัทหลักทรัพย์ ไทยพาณิชย์ เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นเพิ่มทุนในครั้งนี้
ส่วนเงินที่ได้จากการระดมทุน บริษัทจะนำไปลงทุนขยายการลงทุน ชำระหนี้เงินกู้ยืมจากสถาบันการเงิน และใช้เป็นเงินทุนหมุนเวียน
ทางด้านผลการดำเนินงานในปี 2554 บริษัทมีรายได้รวม 590.3 ล้านบาท และไตรมาสแรก ปี 2555 บริษัทมีรายได้รวมจำนวน 1,900 ล้านบาท เพิ่มขึ้นจาก 49.5 ล้านบาท ในช่วงเดียวกันของปีก่อน หรือ 3,738% เนื่องจากการเติบโตของรายได้จากค่าเช่าและบริการจำนวน 85.3 ล้านบาท และรายได้จากการขายสินทรัพย์ให้แก่กองทุนรวมอสังหาริมทรัพย์และสิทธิการเช่า ดับบลิวเอชเอ พรีเมี่ยม แฟคทอรี่ แอนด์ แวร์เฮ้าส์ ฟันด์ จำนวน 1,808.9 ล้านบาท